මේ වනවිට අන්තර් ජාතික විස්සයි20 ක්‍රිකට්‍ ශ්‍රේණිගතකිරීම් අනුව පළමු ස්ථානයේ පසුවන ශ්‍රී ලංකාවට සිය ස්ථානය රැක ගැනීමට නම් මේ තරගාවලියේ එක් තරගයක් ජය ගැනීම අනිවාර්යය වී තිබේ.අද තරගය මෙන්ම ලබන 21 වැනිදාත් මේ ක්‍රීඩාංගණයේදීම පැවැත්වෙන අනෙක් තරගය සඳහාත් වන පහළොස් දෙනාගෙන් යුත් ශ්‍රී ලංකා සංචිතයේ එකම නවක මුහුණ වනුයේ තුන් ඉරියව්වෙන් කැපී පෙනෙන ක්‍රීඩක රමිත් රඹුක්වැල්ල ය. 22 හැවිරිදි රඹුක්වැල්ල මේ වසර මුලදී බංග්ලාදේශයට එරෙහිව පැවැති විස්සයි20 තරගමාලාවේ ශ්‍රී ලංකා සංචිතයට ඇතුළත්ව සිටියද ඔහු ක්‍රීඩා කළේ නැත.මේ ද්විත්ව විස්සයි20 තරගමාලාව සඳහා වන ශ්‍රී ලංකා සංචිතයට අශාන් ප්‍රියන්ජන්, දිමුත් කරුණාරත්න හා රංගන හේ්රත් ඇතුළත් නොකිරීමට තේරීම් නිළධාරීන් තීරණය කර තිබේ.මේ අනුව ශ්‍රී ලංකා දඟ පන්දු බළඇණිය රඹුක්වැල්ල, අජන්ත මෙන්ඩිස්, සචිත්‍ර සේනානායක හා සීකුගේ ප්‍රසන්නගෙන් සමන්විත වෙයි.දිනේෂ් චන්දිමාල් කණ්ඩායමේ නායකත්වය දරණ අතර ලසිත් මාලිංග උපනායකයා වෙයි.ශ්‍රී ලංකාව හා නවසිලන්තය අතර අද පැවැත්වෙන්නේ 12 වැනි විස්සයි20 තරගයයි.